Rassie glimlag sekerlik, want Iere oortuig g’n teen ItaliëFoto: AP Photo/Alessandra Tarantino Dit moes Sondagmiddag ŉ heerlike agtermiddag vir die Springbokafrigter, Rassie Erasmus, voor die televisie gewees het. Erasmus sou beslis baie waargeneem en pitkos ingeneem het tydens die Sesnasieswedstryd tussen Italië en Ierland in die Stadio Olimpico in Rome. Die Iere het met 26-16 gewen nadat hulle rustyd nog met 12-16 agtergeloop het. Teen Italië? Die kans is goed dat die Springbokke en Iere se paadjies by die Wêreldbekertoernooi in September in Japan kan kruis. Waar daar ŉ paar weke gelede opgesien is om die Iere in ŉ moontlike kwarteindstryd te pak, het Sondag se vertoning hul beeld skade berokken. Dalk begin die hoë verwagtinge as die wêreld se beste span naas die All Blacks hul tol eis, want dié Ierse span het leemtes, sommer ŉ hele paar van hulle. Hulle het Sondag goed begin en dit het net 12 minute gevat om die spinnerakke van verlede Saterdag se nederlaag teen Engeland af te stof toe die Suid-Afrikaanse slot Quinn Roux, wat op Afrikaans Hoër in Pretoria skoolgegaan het en nou vir Connacht speel, die vonk aangesteek het nadat hy die Iere se eerste drie gedruk het. Toe die vleuel Jacob Stockdale net ŉ paar minute hierna die Iere se tweede drie gedruk het ná ŉ aanslaan deur Italië se senter Michele Campagno, moes die Iere tuis begin sing het. Maar hul geesdrif is gou gedemp, veral nadat Edoardo Padovani en Luca Morisi die Azzurri kort voor rustyd ná puik drieë met 16-12 laat voorloop het. Maar nog twee drieë deur Conor Murray en Keith Earls in die tweede helfte het die knoop vir Ierland deurgehak. Die groot vrae: Wat het van die Ierse losskakel, Jonathan Sexton, wêreldrugby se speler van die jaar, se selfvertroue geword? Hoekom sukkel die skrumskakel Conor Murray so?nWaarom is die hegte verdedigingspatroon nou so vol gate? Waar is die passie, goeie besluitneming en ondersteuning? Ja, daar moet nog baie water in die see loop en ja, die Iere sal waarskynlik regkom. Maar Sondag was nie die dag daarvoor nie. Puntemakers: Ierland 26 (12): Drieë: Quinn Roux, Jacob Stockdale, Conor Murray, Keith Earls. Doelskoppe: Johnny Sexton, Murray (2). Italië 16 (16): Drieë: Edoardo Padovani, Luca Morosi. Strafdoele: Tomasso Allan (2).